Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 148/05)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1)

MEDDELELSE OM GODKENDELSE AF EN STANDARDÆNDRING

»BIERZO«

Referencenummer: PDO-ES-A0615-AM02

Meddelelsesdato: 31. januar 2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Ændring af de fysisk-kemiske kendetegn efter vintype

Beskrivelse og begrundelse

Denne ændring vedrører punkt 2a i produktspecifikationen og punkt 4 i enhedsdokumentet.

Den nye specifikation har til formål at ændre visse analytiske kendetegn ved vine med den beskyttede oprindelsesbetegnelse »Bierzo« for at tilpasse dem til markedets smag. Der er tale om friskere vine med større syrlighed og et lavere indhold af sukker og svovl. Desuden kan der takket være teknologiske fremskridt (vingårdene bruger i stigende grad træfade eller -tanke, som kan indeholde over 600 liter) og klimaforandringer fremstilles mere modne vine. Disse ændringer vedrører:

Alkoholindhold: øget alkoholindhold i hvid-, rosé- og rødvine med 0,5 % vol., da det vurderes, at alkoholindholdet ikke må være under 11,5 % vol. i hvidvine af god kvalitet og ikke under 12 % vol. i rød- og rosévine af god kvalitet. Formålet med dette er at tilskynde til en længere modningsperiode for druerne for at sikre mere fyldige vine og undgå for store udbytter, som vil resultere i vine af lavere kvalitet.

Indhold af glukose og fruktose: nedsættelse af koncentrationen af sukker i hvid- og rosévine fra 7 g/l til 5 g/l glukose og fruktose, eftersom de vine, der traditionelt produceres i området har et lavere sukkerindhold. Formålet med at nedbringe sukkerindholdet er at fastholde El Bierzo-vinenes identitet og øge kvaliteten ved at undgå brug af for meget sukker for at sløre eventuelle mangler.

Totalt syreindhold: øget totalt syreindhold i hvid- og rosévine fra mindst 4 g/l udtrykt i vinsyre til mindst 4,5 g/l for at øge kvaliteten og opnå vine med friskere smag. Dette vil gøre det muligt at styre producenterne i retning af mere afbalancerede hvid- og rosévine, eftersom år med flere solskinstimer kan resultere i alt for varme og afdæmpede vine, som ikke er repræsentative for området.

Indhold af flygtig syre: øget indhold af vinsyre til 0,8 g/l for førsteårsvine. Indholdet af flygtig syre i andetårsvine og efterfølgende vine må ikke overstige 1 g/l. Med de nuværende forarbejdnings- og modningsmetoder vil visse vine blive liggende på træfade, der kan indeholde over 600 liter, hvilket er den tilladte grænse for modningsprocessen. Når kapaciteten overstiger denne grænse, anses produktet ikke for fadlagret. Vine, der bliver liggende i disse tanke, har sædvanligvis et højere indhold af flygtig syre, der svarer til det, de ville have, hvis de blev liggende på fad, men det påvirker ikke smagen negativt, og formålet er derfor at rette denne parameter ind efter de aktuelle forarbejdnings- og modningstendenser. Indholdet af flygtig syre i andetårsvine og efterfølgende vine må ikke overstige 1 g/l udtrykt i vinsyre. Alt dette vil fremme en mindre indgribende forarbejdning samt gæring med lokal gær for dermed at opnå mere karakteristiske vine.

Totalt svovldioxidindhold: nedsættelse af svovldioxidindholdet i hvid- og rosévine fra 190 g/l til 150 g/l og i rødvine fra 140 g/l til 130 g/l, idet en passende mængde svovl giver mindre oxiderede vine med bedre farve og aroma, mindre flygtig syre og højere kvalitet. Det klare formål er at producere mere naturlige vine ved at bruge dette konserveringsmiddel mere rationelt.

Type ændring: STANDARD (med ændring af enhedsdokumentet).

Da denne ændring af de fysiske og kemiske kendetegn ikke indebærer en væsentlig ændring, idet vinene bevarer de typiske karakteristika i henhold til specifikationen for »Bierzo« BOB, påvirker den ikke kategorien (del II i bilag VII til forordning (EU) nr. 1308/2013), kompromitterer ikke tilknytningen og udgør ikke en handelsbegrænsning.

2. Ændring af de organoleptiske kendetegn:

Beskrivelse og begrundelse

Denne ændring vedrører punkt 2b, i produktspecifikationen og punkt 4 i enhedsdokumentet.

De organoleptiske kendetegn ved de omfattede vine er blevet revideret og ændret således, at disse kendetegn kan knyttes til deskriptorer, der kan gøres til genstand for en vurdering, ved hjælp af en prøvesmagning, der opfylder de kriterier, som er fastsat i UNE-EN-ISO 17025-standarden.

Type ændring: STANDARD (med ændring af enhedsdokumentet).

Da denne ændring af de fysiske og kemiske kendetegn ikke indebærer en væsentlig ændring, idet vinene bevarer de typiske karakteristika i henhold til specifikationen for »Bierzo« BOB, påvirker den ikke kategorien (del II i bilag VII til forordning (EU) nr. 1308/2013), kompromitterer ikke tilknytningen og udgør ikke en handelsbegrænsning.

3. Dyrkningsmetoder: begrænsning af vanding

Beskrivelse og begrundelse

Denne ændring vedrører punkt 3a i produktspecifikationen og punkt 5.a i enhedsdokumentet.

Denne begrænsning skyldes, at det omhandlede område påvirkes af Atlanterhavet med store mængder nedbør, der i gennemsnit når 700 mm om året. Vanding er derfor kun tilladt i de to første år af etableringen af afgrøder, såfremt sommeren er tør, da planterne ellers ville dø. Det er ikke tilladt i efterfølgende år, da nedbøren vurderes at være tilstrækkelig. Ydermere ændrer vanding direkte druens karakteristika således, at årgangsfaktoren forsvinder, og vinene bliver ens fra år til år. Det bevirker, at vinene mister en del af deres identitet, eftersom tørre år giver varmere vine, mens køligere år med megen nedbør giver friskere vine.

Type ændring: STANDARD (med ændring af enhedsdokumentet).

Denne ændring er ikke omfattetde typer ændringer, der er omhandlet i artikel 14, stk. 1, i forordning (EU) 2019/33.

4. Vinavlsforhold: ændring af det minimale sandsynlige alkoholindhold i visse druesorter og optagelse af »Clarete«.

Beskrivelse og begrundelse

Ændringen af alkoholindholdet vedrører punkt 3b1, i produktspecifikationen og punkt 5.a i enhedsdokumentet.

Det sandsynlige alkoholindhold i røde og hvide druesorter stiger med 0,5 % vol. i forhold til den tidligere produktspecifikation, undtagen for sorten godello, som stiger med 1 % vol. Denne ændring skyldes primært klimaforandringerne, som fremmer druer med et højere sandsynligt alkoholindhold. På denne måde vil vinenes kvalitet blive opretholdt, idet druerne høstes ved optimal modning, hvorved man undgår for store udbytter og ringe vinfremstillingsmetoder, der forårsager ufuldkommen modning og vine af dårlig kvalitet.

Tilføjelsen af »clarete« vedrører punkt 2a, 2b og 3c i produktspecifikationen og punkt 4 og 5.a i enhedsdokumentet.

El Bierzo er et område, der traditionelt har produceret »clarete«-vine. I næsten alle gamle beplantninger blev sorterne da også blandet på vinmarken og brugt til samlet fremstilling af »clarete«. Kontrolorganet har i øjeblikket som mål at fremme produktionen af disse traditionelle vine, som altid er blevet fremstillet i området. Indførelsen af denne type vin indebærer ikke indførelsen af en ny kategori, eftersom den hører til i vinkategori I i lighed med dem, der allerede er omfattet af produktspecifikationen.

Type ændring: STANDARD (med ændring af enhedsdokumentet).

Denne ændring er ikke omfattet af nogen af de typer ændringer, der er omhandlet i artikel 14, stk. 1, i forordning (EU) 2019/33.

5. Restriktioner for fremstilling af vinene: ændring af sorternes minimumsandel i sammensætningen af vinene

Beskrivelse og begrundelse

Denne ændring vedrører punkt 3c i produktspecifikationen og punkt 5.a i enhedsdokumentet.

Rødvine skal indeholde mindst 85 % tilladte røde sorter og højst 15 % hvide sorter, hvis det ønskes for at forbedre det totale syreindhold i vinen naturligt og give den en frisk smag og samtidig opretholde identiteten for vinene fra dette område. Dette er en traditionel praksis i visse dele af El Bierzo, hvilket ses af, at der findes parceller med en blanding af røde og hvide druer.

Type ændring: STANDARD (med ændring af enhedsdokumentet).

Denne ændring indebærer ikke en væsentlig ændring af det beskyttede produkt er derfor ikke omfattet af de kategorier, der er omhandlet i artikel 14, stk. 1, i forordning (EU) 2019/33.

6. Udvidelse af det afgrænsede geografiske område

Beskrivelse og begrundelse

Denne ændring vedrører punkt 4 i produktspecifikationen og punkt 6 i enhedsdokumentet.

El Bierzo er et administrativt distrikt med 38 kommuner, som blev dannet i 1991 ved lov nr. 1/1994 af 14. marts 1994 om dannelse og regulering af distriktet El Bierzo på grundlag af den geografiske egn af samme navn, som er beliggende vest for provinsen León i den selvstyrende region Castilla y León.

Det historiske område El Bierzo omfatter Silflodens opland, dog undtagen Laciana og en del af det nedre La Cabrera-område. Følgende kommuner har udgjort distriktet El Bierzo, siden det blev dannet i 1991: Arganza, Balboa, Barjas, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Candín, Carracedelo, Carucedo, Castropodame, Congosto, Corullón, Cubillos del Sil, Fabero, Folgoso de la Ribera, Igüeña, Molinaseca, Noceda del Bierzo, Oencia, Páramo del Sil, Peranzanes, Ponferrada, Priaranza del Bierzo, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Vega de Valcarce, Toral de los Vados-Villadecanes og Villafranca del Bierzo; anmodning i 2005 om optagelse af kommunen Palacios del Sil.

Den beskyttede oprindelsesbetegnelse »Bierzo« blev anerkendt i 1989. Kontrolorganets forordning blev godkendt og offentliggjort i statstidende den 12. december 1989. Følgende kommuner er omfattet af denne forordning: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Carucedo, Castropodame, Congosto, Corullón, Cubillos del Sil, Fresnedo, Molinaseca, Noceda, Ponferrada, Priaranza, Puente Domingo Flórez, Sancedo, Vega de Espinareda, Villadecanes-Toral de los Vados og Villafranca del Bierzo.

Af de 38 kommuner, der udgør distriktet El Bierzo, blev kun 22 omfattet, idet det dog bemærkes, at Fresnedo ikke længere er en kommune, og arealet blev lagt ind under kommunerne Cubillos del Sil og Toreno, som hidtil ikke havde været omfattet af den beskyttede oprindelsesbetegnelse »Bierzo«.

Foruden vinproduktionen i de 22 oprindeligt omfattede kommuner foregik der også vinproduktion i ti andre kommuner i distriktet, som ikke var omfattet af det afgrænsede geografiske område for den beskyttede oprindelsesbetegnelse »Bierzo«, og disse er: Benuza, Berlanga del Bierzo, Fabero, Folgoso de la Ribera, Igüeña, Oencia, Sobrado, Toreno, Torre del Bierzo og Trabadelo. En udvidelse af området, så det omfatter disse ti kommuner, ændrer ikke tilknytningen, eftersom det er kommuner inden for distriktet El Bierzo, der på tidspunktet for fastlæggelsen af den beskyttede oprindelsesbetegnelse ikke udviste interesse i at indgå i dette projekt, fordi deres hovederhverv var minedrift, som blomstrede på det tidspunkt, og udbyttet af vinstokkene gik til fremstilling af vin til eget forbrug. Hvis man imidlertid tager klimaet, jordbunden og terrænet i betragtning, kan man se, at dyrkningen i naboområderne mellem de omfattede og ikke-omfattede kommuner følger en logisk kontinuitet, som kun brydes af administrative grænser. Vinstokkene er meget gamle, eftersom vinbønderne i disse områder stort set aldrig har fornyet deres gamle sorter, grundstammer, beplantningsmønstre eller dyrkningssystemer, og de naturlige og menneskelige faktorer er de samme i alle kommuner, herunder dem, som vi foreslår optaget.

Formålet med at optage disse kommuner er at forsøge at forhindre, at vinmarkerne i dette område bliver opgivet, fordi druerne fra disse vinmarker ikke kan produceres med den beskyttede oprindelsesbetegnelse »Bierzo«, er vanskelige at sælge eller bruges til at fremstille vin til eget forbrug af ældre vinbønder, som gradvis ophører med at fremstille vinen hjemme hos sig selv, hvilket ofte fører til, at de meget gamle vinmarker, som giver druer af høj kvalitet, opgives, og deres variabilitet går tabt.

Type ændring: STANDARD (med ændring af enhedsdokumentet).

Udvidelsen af området kompromitterer ikke tilknytningen, eftersom årsagssammenhængen opretholdes, idet de samme naturlige og menneskelige faktorer gør sig gældende her som i det oprindeligt afgrænsede område.

7. Ændring af maksimale udbytter

Beskrivelse og begrundelse

Denne ændring vedrører punkt 5 i produktspecifikationen og punkt 5.b i enhedsdokumentet.

Det maksimale udbytte pr. hektar for sorten garnacha tinorera vil blive reduceret, fordi den aktuelle tilladte grænse på 12 000 kg/ha gør det umuligt at opnå druer med det alkoholindhold, der er nødvendigt for at producere kvalitetsvine. Derfor vil det maksimale udbytte blive sat ned til 11 000 kg/ha for sorten garnacha tinorera.

Den maksimale tilladte produktion pr. hektar for vine med anerkendelse af de mindre geografiske enheder bliver 20 % lavere end den maksimale tilladte produktion for »Vino de Villa«, 25 % lavere for »Vino de Paraje« og blandt disse »Vino de Paraje«-vine 30 % lavere for »Viña Clasificada« og 35 % lavere for »Gran Viña Clasificada«. Formålet med at begrænse produktionen er at opnå balance og begrænset livlighed og fremme druernes modning, sundhed og karakteristika for at højne kvaliteten.

Type ændring: STANDARD (med ændring af enhedsdokumentet).

Formålet med denne ændring er at opnå kvalitet. Den berører ikke produktets væsentlige egenskaber og er derfor ikke omfattet af de kategorier, der er omhandlet i artikel 14, stk. 1, i forordning (EU) 2019/33.

8. Tilføjelse af sorterne merenzao og estaladiña

Beskrivelse og begrundelse

Denne ændring vedrører punkt 6 i produktspecifikationen og punkt 7 i enhedsdokumentet.

Et af de primære træk ved den beskyttede oprindelsesbetegnelse »Bierzo« er vores vinmarkers alder, som i gennemsnit ligger på ca. 75 år. Den primære sort i disse beplantninger er mencía, men der er andre minoritetssorter spredt rundt om og blandet med andre, som engang blev plantet i området. Mange har sandsynligvis udviklet sig efter århundreders mutationer af gamle genotyper, som kom andre steder fra, og som følge af sandsynlig krydsbestøvning mellem vilde og dyrkede populationer, der har dannet sorter, som i dag findes blandt vores vinstokke, og som ofte er i fare for at uddø.

Kontrolorganet har som mål at bevare disse sorter, der er i fare for at uddø, ved at forebygge tab af områdets vindyrkningsarv og bevare lokale sorter, der er godt tilpasset til miljøet og af ønologisk interesse, herunder estaladiña og merenzao, som er blandt de tilladte sorter i produktspecifikationen, eftersom vinene er blevet fremstillet med disse sorter, og det er blevet påvist, at de er af en tilstrækkelig kvalitet til at blive anset for tilladte sorter, der kan bruges til fremstilling af vine med den beskyttede oprindelsesbetegnelse »Bierzo«.

Type ændring: STANDARD (med ændring af enhedsdokumentet).

Optagelsen af disse to sorter, netop fordi de har status af minoritetssort, berører ikke produktets væsentlige egenskaber og er derfor ikke omfattet af de kategorier, der er omhandlet i artikel 14, stk. 1, i forordning (EU) 2019/33.

9. Ajourføring af tilknytning

Beskrivelse og begrundelse

Denne ændring vedrører punkt 7 i produktspecifikationen og punkt 8 i enhedsdokumentet.

Ordlyden af afsnittet om tilknytning er blevet ajourført, men årsagssammenhængen opretholdes, fordi både de naturlige og menneskelige faktorer og produktets egenskaber forbliver uændrede. Der er givet en bedre redegørelse for årsagssammenhængen, men den forbliver uændret. Denne ændring anses derfor for at være en standardændring.

Type ændring: STANDARD (med ændring af enhedsdokumentet).

Denne ændring betragtes ikke som nogen af de typer ændringer, der er omhandlet i artikel 14, stk. 1, i forordning (EU) 2019/33.

10. Begrundelse for aftapning på oprindelsesstedet

Beskrivelse og begrundelse

Denne ændring vedrører punkt 8.b.2.1, i produktspecifikationen og punkt 9 i enhedsdokumentet.

Ordlyden af punkt 8.b.2. i produktspecifikationen om, hvorfor emballering (aftapning) skal foregå inden for det afgrænsede område, er blevet ændret i overensstemmelse med artikel 4, stk. 2, i Kommissionens nye delegerede forordning (EU) 2019/33.

Type ændring: STANDARD (med ændring af enhedsdokumentet).

Denne praksis var allerede obligatorisk, hvorfor denne ændring ikke indebærer nogen yderligere begrænsninger for handel. Der er blot tale om en omformulering med henblik på tilpasning til de gældende regler. Denne ændring anses derfor ikke for at være omfattet af nogen af de to kategorier, der er omhandlet i artikel 14, stk. 1, i forordning (EU) 2019/33.

11. Bestemmelser om emballering og mærkning Mindre geografiske enheder

Beskrivelse og begrundelse

Denne ændring vedrører punkt 8.B.2.2 og 8.b.3, i produktspecifikationen og punkt 9 i enhedsdokumentet.

Forbrugerne er i stigende grad interesserede i at vide mere om oprindelsen af de vine, de nyder, og producenterne ønsker at gøre disse supplerende oplysninger tilgængelige på etiketten for at fremhæve betydningen af landsbyer og steder med en lang tradition for at fremstille kvalitetsdruer og på en måde, der sætter forbrugeren i stand til at finde nøjagtige oplysninger på etiketten, hvorfor det er nødvendigt at regulere betingelserne for anvendelsen af disse benævnelser.

For El Bierzos vedkommende får vine, der fremstilles i visse mindre geografiske enheder, følgende benævnelser: »Vino de Villa« og »Vino de Paraje« og heriblandt »Viña Clasificada« og »Gran Viña Clasificada«. Formålet er at styrke og supplere de aktuelle kategorier ved at give værdifulde oplysninger om vinenes oprindelse, som vil gøre dem mere tiltrækkende for forbrugerne.

Vinene i disse kategorier skal være af høj kvalitet og være sporbare, hvilket skal sikre, at de kommer fra den angivne geografiske enhed. Dette vil styrke den række vine, der udbydes under den beskyttede oprindelsesbetegnelse »Bierzo« og dermed befæste betegnelsens image hos eksperter og forbrugere.

Type ændring: STANDARD (med ændring af enhedsdokumentet).

De foreslåede ændringer i dette afsnit indebærer ikke en ændring af det navn, der skal beskyttes, eller nye handelsbegrænsninger.

12. Kontrol af overholdelse af udbudsspecifikationerne

Beskrivelse og begrundelse

Denne ændring vedrører punkt 9 i produktspecifikationen og vedrører ikke enhedsdokumentet.

Der er tale om en tilpasning til bestemmelserne i Europa-Parlamentets og Rådets forordning (EU) nr. 1306/2013 af 17. december 2013 og Kommissionens gennemførelsesforordning (EU) 2019/34 af 17. oktober 2018, særlig artikel 19, der fastsætter, hvordan den årlige kontrol, som kontrolmyndighederne eller kontrolorganerne foretager, skal foretages for at kontrollere, at produktspecifikationen overholdes.

Type ændring: STANDARD (ændringen berører ikke enhedsdokumentet).

Denne ændring betragtes ikke som nogen af de typer ændringer, der er omhandlet i artikel 14, stk. 1, i forordning (EU) 2019/33.

ENHEDSDOKUMENT

1. Produktets betegnelse

Bierzo

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Hvidvine

Udseende: Ren, bleggul til gyldengul farve.

Duft: Livlig med mellemhøj til høj intensitet med frugtige aromaer (hvide frugter, stenfrugter og citrusfrugter) og/eller blomsternoter (hvide og gule blomster). Desuden vil hvidvine, der er gæret eller modnet på fade, også have aromaer, der er typiske for gærings- eller modningsprocessen, f.eks. nøddearoma, ristet aroma, vaniljearoma eller aroma af bagværk.

Smag: Frisk, fyldig eller meget fyldig og med mellemlang til lang eftersmag.

Analytiske parametre, der ikke er nævnt, overholder de grænseværdier, der er fastsat i eksisterende EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11,5 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 0,8 Maksimalt totalt svovldioxidindhold (i mg/l) 150

Rosévine

Udseende: Ren, lys rød til rubinrød farve, eventuelt laksefarvede toner. Farven kan variere fra meget lys til medium.

Duft: Livlig med mellemhøj til høj aromatisk intensitet med frugtige aromaer (røde frugter, sorte frugter og citrusfrugter) og/eller blomsternoter (hvide blomster og violer).

Smag: Frisk, fyldig eller meget fyldig og med mellemlang til lang eftersmag.

Analytiske parametre, der ikke er nævnt, overholder de grænseværdier, der er fastsat i eksisterende EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 0,8 Maksimalt totalt svovldioxidindhold (i mg/l) 150

»Clarete«-vine

Udseende: Ren, blegrød til rubinrød farve, meget lys til medium farve.

Duft: Livlig med mellemhøj til høj intensitet og aromaer af røde og/eller sorte frugter og/eller violer.

Smag: Frisk, med mellemlang til lang eftersmag, fyldig eller meget fyldig.

Analytiske parametre, der ikke er nævnt, overholder de grænseværdier, der er fastsat i eksisterende EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 0,8 Maksimalt totalt svovldioxidindhold (i mg/l) 150

Rødvine

Udseende: Ren, medium til meget kraftig, lilla til rød farve.

Duft: Livlig med mellemhøj til høj intensitet og aromaer af røde og/eller sorte frugter og/eller violer.

Smag: Frisk, med struktur, eftersmag og krop.

Indholdet af flygtig syre i andetårsvine og efterfølgende vine må ikke overstige 1 g/l udtrykt i vinsyre.

Analytiske parametre, der ikke er nævnt, overholder de grænseværdier, der er fastsat i eksisterende EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 4 gram pr. liter udtrykt i vinsyre Maksimalt indhold af flygtig syre (i meq/l) 0,8 Maksimalt totalt svovldioxidindhold (i mg/l) 130

Modnede rødvine

Udseende: Ren farve, der passer til kategorien. Farven på egetræslagrede rødvine og »crianza«-rødvine varierer fra lilla til rød og fra rød til teglsten for »reserva« og »gran reserva« og fra medium til kraftig.

Duft: Livlig med mellemhøj til høj intensitet med frugtige aromaer (røde frugter, sorte frugter og modne frugter) og/eller blomsternoter (violer) og tertiære aromaer, der er typiske for modningen på fad, f.eks. vaniljearoma, kokosaroma og ristede, balsamiske og krydrede aromaer.

Smag: Frisk, fyldig med struktur og lang eftersmag.

Indholdet af flygtig syre i andetårsvine og efterfølgende vine må ikke overstige 1 g/l udtrykt i vinsyre.

Analytiske parametre, der ikke er nævnt, overholder de grænseværdier, der er fastsat i eksisterende EU-lovgivning.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 4 gram pr. liter udtrykt i vinsyre Maksimalt indhold af flygtig syre (i meq/l) 0,8 Maksimalt totalt svovldioxidindhold (i mg/l) 130

5. Vinfremstillingsmetoder

a. Væsentlige ønologiske fremgangsmåder

Dyrkningsmetode:

Vanding under dyrkningen af vinstokke, der anvendes til fremstilling af vine med den beskyttede oprindelsesbetegnelse »Bierzo«, er ikke tilladt. Vanding af nye planter er kun tilladt i de to første år for at fremme etableringen af afgrøden.

Specifik ønologisk fremgangsmåde

— Ssandsynligt minimumsalkoholindhold fra druerne: 12 % vol. for røde sorter (undtagen Garnacha Tintorera: 11 % vol.) og 11 % vol. for hvide sorter (undtagen Godello: 12 % vol.)

— Ekstraktionsudbyttet overstiger ikke 74 liter pr. 100 kg druer.

Restriktioner ved fremstillingen af vinene

— Rødvin fremstilles med en andel på mindst 85 % af sorterne mencía, garnacha tintorera, estaladiña og eller merenzao. Resten udgøres af enhver tilladt sort.

— Rosévin fremstilles med de sorter, der er tilladt i punkt 6 i dette dokument, idet mindst 70 % af druerne er røde sorter.

— Hvidvin fremstilles med: godello, doña blanca, malvasía og palomino.

— »Clarete«-vin bliver fremstillet i overensstemmelse med den traditionelle metode til fremstilling af denne type vin i El Bierzo, hvorfor andelen af de anvendte, tilladte røde druer skal være 40-60 %, mens resten skal være hvide druer af en tilladt sort. Produktet bliver derefter presset direkte eller undergår udblødning før gæring inden presningen. Under alkoholgæringen af mosten skal skaller fjernet fra hvide eller røde druer udgøre 5-10 % af den samlede mængde most.

b. Maksimale udbytter

Palominosorten

12 000 kg druer pr. hektar

Palominosorten

88,80 hl pr. hektar

Andre sorter

11 500 kg druer pr. hektar

Andre sorter

81,40 hl pr. hektar

6. Afgrænset geografisk område

Produktionsområdet omfatter følgende kommuner, som alle ligger i provinsen León: Arganza, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Fabero, Folgoso de la Ribera, Igueña, Molinaseca, Noceda, Oencia, Ponferrada, Priaranza, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Villadecanes-Toral de los Vados og Villafranca del Bierzo samt deres tilsvarende distrikter.

7. Primære druesorter

PALOMINO

GARNACHA TINTORERA

MENCÍA

GODELLO

ALARIJE — MALVASÍA RIOJANA

ESTALADIÑA

DOÑA BLANCA — MALVASÍA CASTELLANA

MERENZAO

8. Tilknytning til det geografiske område

Vinene fra det omfattede område har hovedsagelig deres særpræg fra det geografiske miljø, som med sin jordbund og de geologiske og klimatiske forhold, der kendetegner vores distrikt, gør dette til et fremragende vindyrkningsområde. Alle kommunerne, både produktionsområdets oprindeligt omfattede og de nyligt tilføjede, har ensartede karakteristika, hvorfor sidstnævnte kan anses for at være egnede til produktion af kvalitetsvine. Ved menneskelig snilde er endvidere fremelsket de sorter, som passer og egner sig bedst til det miljø, de vokser i, eftersom der er tale om oprindelige sorter, som kan findes i alle kommuner, der er omfattet af den beskyttede oprindelsesbetegnelse. Den dyrkningsmetode, der er bedst egnet til at opnå et enestående og anderledes produkt, er også blevet selekteret, idet de parceller, der findes i dag, blev tilplantet i slutningen af det 19. århundrede og i begyndelsen af det 20. århundrede med de samme sorter, grundstammer og beplantningsmønstre og ensartede produktionssystemer.

De vigtigste forhold for denne sammenhæng er:

— Lerjorden giver med sit indhold af større eller mindre mængder grove fragmenter såsom skifer og kvartsit vinene elegance og finesse og gør dem lette at skelne fra vine fra andre områder.

— Distriktets mikroklima adskiller sig fra klimaet i de tilstødende områder uden for bjergkæden, fordi vi har en kraftig påvirkning fra Atlanterhavet, som giver os rigelig nedbør og en mild gennemsnitstemperatur året igennem samt visse træk af fastlandsklima i form af store temperaturudsving, der bidrager til druernes modning.

— Vinmarkerne ligger på skråninger af varierende hældning og højde over havet, heraf nogle i en højde af mere end 1 000 meter over havet, hvilket giver friske og livlige vine.

— De sorter, der findes i El Bierzo, er perfekt tilpasset miljøet. De primære sorter er mencía og godello, men vi har også alle de øvrige tilladte sorter, om end i mindre omfang. Vores rødvine er intenst frugtige, friske og velegnede til fadlagring. Hvidvinene er friske, smagfulde og så fyldige, at det gør dem umiddelbart genkendelige.

— De traditionelt anvendte beplantningsmønstre er tætte, hvilket sammen med jordbundens egenskaber betyder, at drueudbyttet ikke er særlig stort og derfor resulterer i druer af god modenhed og høj kvalitet med afbalancerede analytiske kendetegn.

— Vinene fra dette område har en merværdi, fordi de kommer fra vinmarker, som gennemsnitligt er 75 år gamle. Disse gamle vinmarker udgør 85 % af vindyrkningsarealet. Det bemærkes, at druerne fra disse gamle vinstokke er af meget høj kvalitet, eftersom man gennem årene har fundet en balance mellem vinfremstillingsmetoderne og høsten af optimalt modnede druer. Det dybe og stærke rodsystem kan brede sig over større arealer og sikre planten mineralske næringsstoffer og en bedre vandforsyning. Derfor er planterne mindre følsomme over for de årlige udsving i klimaet og har således sikret en stabil modning gennem årene. Desuden indeholder de store mængder gammelt ved større reserver, som dirigeres i retning af drueklaserne og dermed hjælper med at opretholde kvaliteten fra høst til høst. Gamle planter har endvidere omfattende ardannelser efter beskæring, som hindrer saftens cirkulation gennem karrene, hvilket giver færre og mindre drueklaser. På grund af denne nedsatte cirkulation bliver sukker og andre kvalitative bestanddele akkumuleret i druerne.

— Samlet set er områdets anderledes mikroklima, som varierer mellem kyst- og fastlandsklima, sammen med jordbunden, overvægten af gamle vinmarker og en høj beplantningstæthed medvirkende til lave udbytter af druer af god modenhed, der giver frugtige, afbalancerede vine med god syrlighed.

9. Andre vigtige betingelser (aftapning, mærkning og andre krav)

Retlig ramme:

National lovgivning

Type yderligere betingelse:

Emballering i det afgrænsede geografiske område.

Beskrivelse af betingelsen:

Vindyrkningsprocessen omfatter aftapning og efterfølgende lagring af vinene. De organoleptiske og fysisk-kemiske kendetegn, der er beskrevet i produktspecifikationen, kan således kun garanteres, hvis alle trin i bearbejdningen af vinen finder sted i produktionsområdet. Aftapningen af vine med den beskyttede oprindelsesbetegnelse »Bierzo« er en af de faktorer, der er afgørende for at opnå de rette kendetegn. Som følge heraf og med henblik på at sikre kvaliteten, give garanti for oprindelsen og varetage kontrollen foregår aftapningen på vingårdenes aftapningsanlæg i produktionsområdet.

Retlig ramme:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Navnet »Bierzo« og den traditionelle benævnelse »Denominación de Origen« (oprindelsesbetegnelse), som erstatter »Denominación de Origen Protegida« (beskyttet oprindelsesbetegnelse), skal tydeligt fremgå.

Det bliver obligatorisk at anføre årgangen, selv om vinen ikke er lagret.

Fakultative angivelser:

De traditionelle benævnelser »crianza«, »reserva« og »gran reserva«.

Angivelserne »fermentado en barrica« (gæret på fad), »criado en barrica« (modnet på fad) og »envejecido en barrica« (fadlagret).

Navne på mindre geografiske enheder og følgende benævnelser:

»Vino de Villa« fulgt af navnet på en kommune eller et landdistrikt, der er omfattet af det afgrænsede geografiske område, såfremt 100 % af druerne kommer derfra og opfylder den fastlagte udbyttebegrænsning.

»Vino de Paraje« fulgt af navnet på et landdistrikt, der er registreret i det afgrænsede geografiske område, såfremt 100 % af druerne kommer derfra og opfylder den fastlagte udbyttebegrænsning. Hvert landdistrikt er indtegnet på kortene i SIGPAC (http://www.crdobierzo.es). Denne benævnelse kan suppleres med følgende oplysning:

»Viña Clasificada«, såfremt 100 % af druerne kommer fra en parcel eller flere naboparceller, benævnelsen »Vino de Paraje« er blevet anvendt i mindst fem år, og den opfylder den fastlagte udbyttebegrænsning.

»Gran Viña Clasificada«, såfremt den opfylder alle ovenstående krav, og benævnelsen »Viña Clasificada« er blevet anvendt i mindst fem år.

Link til produktspecifikationen

http://www.itacyl.es/documents/20143/342640/PCC+DO+BIERZO+modif.pdf/9c236c96-9b7f-1ffa-4020-306d4aaf42f9

(1) EUT L 9 af 11.1.2019, s. 2.